Antologia de fata nu este una tipica si e destul de dificil sa gasesti un sertar in care sa o asezi. Ea cuprinde zece prozatori turdeni care nu reprezinta o grupare literara, nu au evoluat impreuna si nu s-au adunat in jurul vreunei publicatii. Mai mult, ei reprezinta generatii diferite si destine literare diferite. Parte dintre ei au debutat editorial inainte de 1990 (Boris Vasile Malschi, Mircea loan Casimcea, Viorel Stirbu, Aurel-Dragos Munteanu, Doru Munteanu, Mariana Bojan), creionandu-si inca de atunci o personalitate literara distincta. Altii si-au publicat primele carti dupa decembrie '89 (Aurel Podaru, Gabriela Leoveanu, Adrian Tion), chiar daca inainte nu au lipsit din paginile revistelor literare, in ritmul si conditiile cunoscute ale vremii. Mai mult, parte dintre ei sunt turdeni (din zona), scoliti prin locurile natale, iar mai apoi risipiti in tara si in lume, evoluand literar in contexte diferite, cu destine diferite. Altii, dimpotriva, au nimerit intamplator (daca intamplare exista) pe plaiuri turdene si au ramas sa-si lege soarta de institutii culturale ale orasului ardelean, sa-si implineasca vocatia scriitoriceasca prin impletirea ei cu propasirea culturala a tinutului.(...) \n Antologia dovedeste ca volumul nu este o simpla grupare de autori, ca nevoia de identificare a fiecaruia intr-un spatiu generos deschis de Pavel Dan este una reala, ca dialogul in cadrul volumului abia acum poate incepe, justificand deplin existenta cartii. \n ANDREI MOLDOVAN